Мавзу : Dinning vujudga kelishi, diniy ta’limotlarning shakllanishi va rivojlanishi
Reja :
1. Dinning paydo bo‘lishi masalasi. Dinlar tasnifi.
2. Diniy ong asoslarining shakllanishi. 
3. Dinning jamiyatdagi vazifalari.
Tayanch so’z va iboralar:     din,  diniy e’tiqod,    ijtimoiy ong,  dialektika, ijtimoiy borliq,  jamiyat, dunyoqarash, kompensatorlik, komunikativlik, integrativlik.
          1. Dinshunoslik fani XIX asrning ikkinchi yarmida vujudga kelgan. O’sha davrda olimlar (E.Taylor va b.) tarix, arxeologiya, etnografiya va lingvistika fanlari asosida to’plagan  ma’lumotlarga  asoslangan holda, dinni tabiiy, erdagi sabablar asosida tushun-tirdilar.Shuningg uchun ham ularning nazariyasi o’z vaqtida progressiv ahamiyatga  ega bo’lgan. Talabalarga dinshunoslik fanining vujudga kelishida Markaziy Osiyo mutafak-kirlari, XVIII asr fransuz ma’rifatparvarlarining ta’limotlari nazariy asos bo’lganligini ta’kidlab  o’tishimiz  kerak. Markaziy  Osiyoda xurfikrlilikka xos dastlabki g’oyalar–deizm, panteizm  buyuk mutafakkirlar Forobiy, Ibn Sino, Beruniy, Umar Xayyom-larning jtimoiy-falsafiy qarashlarida, Ibn Rushtning “Ikki haqiqat” ta’limotida olg’a surilgan. XVIII asrda fransuz faylasuflarining dinga, diniy tashkilotlarga munosabati XIX asrda ilmiy dinshunoslik va turli oqimlarni yuzaga kelishiga katta turtki bo’lgan. Talabalarga bir necha maktablarni misol tariqasida keltirishimiz mumkin: XIX asrdagi mifologik maktab namoyondlari (aka-uka Y.A.vaV.Grimm, M.Myuller); antropologik maktab namoyondasi(L. Feyerbax). XX asrda dinshunoslik yanada yangi nazariyalar bilan boyigan. Bunda shveysariyalik psixolog K.Yang va fransuz olimi .Dyurkgeymning “kollektiv ong” haqidagi ta’limoti diqqatga sazovordir.
         		 Dinshunoslik fani dinning paydo bo’lishi va rivojlanish tarixini, uning ta’limotini, vujudga kelishi va shakllanishini o’rganuvchi fandir. Talabalar diqqatini bu fan jamiyat taraqqiyoti jarayonida din bilan bog’liq bo’lgan barcha ijtimoiy hodisalarni – mafkura va aqidalar, urf-odat va marosimlar, diniy tashkilotlarni talab va tartiblarini o’rganish, tahlil qilish ko’zda tutilganligiga qaratish kerak.
                  Dinshunoslik fani taraqqiyoti jarayonida ma’lum usullarga asoslanib izlanishlar olib borilgan va bu izlanishlarning natijasida muhim xulosalar shakllangan. Talabalar diqqa-tini mana shu xulosalarga qaratish maqsadga muvoffiqdir:
 har qanday din ijtimoiy hodisa bo’lib, diniy ong ijtimoiy ong shakllaridan biridir;
 diniy tasavvur va e’tiqodlar jamiyat taraqqiyotining muayyan ijtimoiy-iqtisodiy sharoitlari ta’sirida shakllanadi;
          ibtidoiy diniy tasavvurlardan tortib jahon dinlarigacha bo’lgan dinlar  evolyusion taraqqiyot yo’lini bosib o’tgan.
Dinshunoslik kishilik jamiyati tarixiy taraqqiyotining muayyan bosqichida paydo bo’lgan barcha din shakllarining ma’naviy, ijtimoiy, gnoseologik va psixologik ildizlarini, ularning ta’limot va ijtimoiy hayotdagi mavqei va ijtimoiy funksiyalarini ilmiy jihatdan o’rganuvchi fandir.
«Din» tushunchasi ifoda etgan ijtimoiy hodisa ko’p qirrali, murakkab va ziddiyatli jarayondir. Din so’zi o’zbek tiliga arab tilidan kirib kelgan bo’lib, ishonch, inonmoq ma’nosini bildiradi. E’tiqod so’zi ham arab tilidan kirib kelgan,chuqur va mustahkam ishonch ma’nosida ishlatiladi. Demak, diniy e’tiqod deganda mustahkam, chuqur ishonch, maslak, ishonish tushuniladi. Din xudoga e’tiqod qo’yish, unga ishonishdir. Aslida “din” so’zi qadimiy somit va yahudiy  tillaridan kelib chiqqan. Xristian dinidagi “religiya” so’zi lotin tilidagi “relegere”,“religio” so’zidan olingan bo’lib, e’tiqod qiluvchi kishilar bilan xudoning aloqadorligini bildiradi. Hindlarda dharma (qadimgi oriy tilida dhar – qo’llab
quvvatlash, himoya qilish demakdir) – ta’limot, adolat, qonun ma’nosini beruvchi so’z ishlatilgan. Xitoy tilida chiao – ta’limot so’zi “din” ma’nosida ishlatiladi.
Hozirgi kunda “din” so’zi muayyan dunyoqarash, his-tuyg’u va marosimlar orqali
odamlar, ularning uyushmalari, xalqlar va millatlarning Yaqinlashuvi, ma’naviy-axloqiy hayotdagi hamfikrlilik tushuniladi. Falsafiy nuqtai nazardan din jamiyat,ma’lum bir guruh, individning ma’naviy hayotining bir sohasi; dunyoni tushunushning bir usuli; dunyoqarashning, ma’naviy ishlab chiqarishning va hayotiy faoliyatning bir turi, madaniyatning bir bo’lagi.
Din – tabiat, jamiyat, inson va uning ongi, yashashdan maqsadi hamda taqdirini bevosita qurshab olgan, atrof muhitdan tashqarida bo’lgan, insonni yaratgan, ayni zamonda unga birdan-bir to’g’ri hayot yo’lini ko’rsatadigan va o’rgatadigan ilohiy qudratga ishonch va ishonishni ifoda etadigan maslak,
qarash, ta’limotdir.
Din va jamiyat hayotidagi dialektik aloqadorlikdan din va dunyoviy davlat
munosabatini belgilab beruvchi boshqa bir tamoyil – din sohasida kechayotgan o’zgarisharni xolis va ilmiy o’rganish, bashorat qilish va shundan kelib chiqib,  ijobiy jarayonlar rivojiga yanada kengrok imkoniyat yaratish, salbiy holatlarni oldini olishdir. Dinga e’tiqod qilish yoki o’zga e’tiqodlar erkinligi milliy xavfsizlikni va jamoat tartibini, boshqa fuqarolarning hayoti, salomatligi, axloqi, huquqi va erkinliklarini ta’minlash uchun zarur bo’lgan darajadagina cheklanishi mumkin.
2. Talabalar diqqatini din ijtimoiy ong shakllaridan biri bo’lib, uning mavjudligi ham ijtimoiy borliq bilan belgilanishiga qaratmog’imiz lozim. Ijtimoiy borliq, bir tomondan, jamiyat bilan tabiat orasidagi birlikni, ikkinchi tomondan, jamiyatdagikishilar orasidagi o’zaro munosabatni qamrab oladi. Din ijtimoiy ong sifatida ana shu vaziyatning muayyan ko’rinishlarining in’ikosidir. Shunday ekan, din jamiyat hayotiga, insonlar va jamiyat munosabatlariga, insonlararo munosabatlarga kata ta’sir o’tkazadi.
Din bu muayyan dunyoqarash, ya’ni his-tuyg’u va marosimlar orqali odamlar, ularning uyushmalari, xalqlar va millatlarining Yaqinlashuvi, ma’naviy-axloqiy hayotdagi hamfikrlilik demakdir. Din qaysidir ma’noda “axloq yo’lidir”. Diniy imon va e’tiqod ana shu qo’lning to’g’riligi, haqligiga ishonchdan iborat ma’naviy-ruhiy holatdir. Dindor o’z tasavvurida o’zining toat-ibodatga oid harakatlari orqali ilohiy kuch bilan aloqa, bevosita bog’lanish o’rnatadi.
Talabalarga dinning elementlari (unsurlari) haqida to’liq va aniq ma’lumot berish
maqsadga muvoffiqdir. Din diniy ong, diniy faoliyat va diniy tashkilotlar faoliyati orqali namoyon bo’lganligi uchun ular dinning elementlari deb ataladi.
Diniing tarkibiy qismlari orasida diniy ong etakchi o’rin egallaydi. Diniy ong bir-biri bilan bog’liq, bir-biriga nisbatan muayyan darajada mustaqil bo’lgan diniy mafkura va diniy ruhiyatdan iborat. Diniy mafkuraning vujudga kelishi va shakllanishi sinfiy jamiyatda ro’y
bergan aqliy mehnatni jismoniy mehnatdan ajralishi, buning natijasida vujudga kelgan dastlab qohinlar, keyinchalik ruhoniylar faoliyatlari bilan bog’liq. Ular o’z g’oyaviy faoliyatlarida diniy mafkurani yaratadilar va buni asoslash, targ’ib qilish bilan shug’ullanadilar. Diniy tasavvurlar, ta’limotlar, toat-ibodatlar diniy mafkuraning asosini tashkil etadi. Diniy marosimlar, diniy psixologiya, diniy birlashmalar esa diniy tasavvurlarni mustahkamlaydi.Diniy psixologiya – ruhiy holat diniy mafkuradan ancha oldin vujudga kelgan.U dindorlarning his-tuyg’ulari bilan bog’liq odatlari, kayfiyatlaridan tashkil topadi.
Diniy mafkura diniy ruhiy holatni g’oyalar bilan mustahkamlasa, diniy ruhiy holat esa diniy mafkurani his-tuyg’ular, odatlar bilan chuqurlashtiradi. Diniy mafkura hamma vaqt ham diniy ruhiy holatlar bilan to’la mos kelavermaydi. Talaba yoshlarga din, uning tarkibiy qismlari, diniy ong darajalarini bilishning ilmiy, amaliy ahamiyati kishilar hayotidagi diniy va diniy bo’lmagan harakatlarnibir-biridan farqlash, ularga alohida-alohida yondashish imkonini berishi haqida ma’lumot berishimiz lozim.
3.Jamiyat shakllanishining dastlabki davrlarida paydo bo’lgan din xalqlar hayoti bilan bog’liq holda rivojlib, davrga moslashib, diniy tizimni vujudga keltirgan. Natijada ma’lum ijtimoiy-siyosiy va madaniy-axloqiy vazifalarni bajarishni o’z zimmasiga olgan. Bunday vazifalar jamiyat taraqqiyotining yuqori bosqichlarida yaqqol ko’zga tashlanadi. Avvalo din dunyoqarashlik vazifasini bajaradi. Shu bilan birga dinning jamiyatda ijtimoiy, ma’naviy, ruhiy vazifalari mavjuddir.
Dinning asosiy vazifalari haqida talabalarga atroflicha ma’lumot barish
   maqsadga muvoffiqdir.
Har qanday din o’z homiylari uchun quyidagi vazifalarni bajaradi:
 to’ldiruvchi va ovutuvchi (kompensatorlik);
 birlashtiruvchilik (integrativlik);
 dindorlar hayotini tartibga solish va nazorat qilish (regulyativlik);
 jamiyat bilan shaxsning o’zaro aloqasini ta’minlovchi xususiyat – aloqa
bog’lashlik (komunikativlik);
 Qonunlashtiruvchilik (legitimizatsiya) funksiyasi – dinning bu funksiyasining nazariy asosini yirik amerikalik sotsiolog T. Parsons ishlab chiqdi.
Uning fikricha, «har qanday ijtimoiiy sistema muayyan cheklovlarsiz mavjud bo’la
olmaydi. Buning uchun u qonun darajasiga ko’tarilgan axloq normalarini ishlab chiqishi kerak. Din bunday normalarni qonunlashtiribgina qolmay, ularga bo’lgan
munosabatni ham belgilaydi».
Bulardan tashqari dinning:
 falsafiy vazifasi insonning yashashdan maqsadi, hayotning mazmuni,
dorulfano, dorulbaqo – dunyo haqidagi masalalarga o’z munosabatini bildirishdan
iborat;
 dunyoqarashlik vazifasi – kishilarda o’ziga xos diniy dunyoqarashni
shakllantiradi.
Diniy dunyoqarashning shakllanishi tadrijiy va jiddiy jarayon bo’lib, o’z ichiga ibtidoiy din shakllaridan tortib milliy va jahon dinlarini qamrab oladi. Dinlar unga e’tiqod qiluvchilar soni, o’zining ma’lum millat yoki xalqqa xosligi yoxud millat tanlamasligiga ko’ra turli guruhlarga bo’linadi. Bu haqida talabalarga etarli ma’lumot berish zarur.

Mavzu bo’yicha savollar:
1. Dinshunoslik fanining predmeti nimani o’rganadi?
2. Mazkur kursning maqsad va vazifalari nimalardan iborat?
3. Dinning jamiyatda va inson hayotida qanday vazifalarni bajaradi?
4. Dinning paydo bo’lishi va rivojlanishining ilmiy asoslarini o’rganishning
qanday metodlari mavjud?
5. Dinshunoslik kursining amaliy ahamiyati nimalardan iborat?
6. Dinning ta’rifini aytib bering.
7. Dinlarning kelib chiqishi va mavjudligining qanday sabablari bor?
8. E’tiqod deganda nimani tushunasiz?
 9. Dinning shakllari haqida ma’lumot bering.
[bookmark: _GoBack]10. Diniy ong asoslarining shakllanishini aytib bering.
